**Ministru kabineta noteikumu projektu**

**"Grozījumi Ministru kabineta 2014.gada 11.februāra noteikumos Nr.96 "Nodokļu un citu maksājumu reģistrēšanas elektronisko ierīču un iekārtu lietošanas kārtība"" un "Grozījumi Ministru kabineta 2014.gada 11.februāra noteikumos Nr.95 "Noteikumi par nodokļu un citu maksājumu reģistrēšanas**

**elektronisko ierīču un iekārtu tehniskajām prasībām""**

**apvienotais sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Finanšu ministrijas iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Iepriekšējām tehniskajām prasībām atbilstošu kases aparātu, kases sistēmu, specializēto ierīču un iekārtu reģistrācija**  **Problēmas**. Par darījumiem saņemto samaksu skaidrā naudā, ar maksājumu kartēm vai citiem maksājuma apliecinājumiem nodokļu maksātāji reģistrē, izmantojot kases aparātus, hibrīda kases aparātus, kases sistēmas, specializētās ierīces un iekārtas (turpmāk – elektroniskās ierīces un iekārtas). Šobrīd nodokļu maksātāji darījumu reģistrēšanai vēl izmanto Ministru kabineta 2007.gada 20.februāra noteikumos Nr.133 "Noteikumi par nodokļu un citu maksājumu reģistrēšanas elektronisko ierīču un iekārtu tehniskajām prasībām" (turpmāk – noteikumi Nr.133) noteiktajām prasībām atbilstošas elektroniskās ierīces un iekārtas. Minētie noteikumi zaudēja spēku 2014.gada 9.aprīlī, kad stājās spēkā Ministru kabineta 2014.gada 11.februāra noteikumi Nr.95 "Noteikumi par nodokļu un citu maksājumu reģistrēšanas elektronisko ierīču un iekārtu tehniskajām prasībām" (turpmāk – noteikumi Nr.95), kuros ir noteiktas jaunas elektronisko ierīču un iekārtu tehniskās prasības. Noteikumos Nr.95 noteiktajām prasībām atbilstošas elektroniskās ierīces un iekārtas bija jāsāk lietot ne vēlāk kā 2017.gada 1.janvārī, savukārt iepriekšējām noteikumos Nr.133 noteiktajām prasībām atbilstošus kases aparātus un kases sistēmas nodokļu maksātāji drīkstēja reģistrēt Valsts ieņēmumu dienestā un lietot līdz 2016.gada 31.decembrim, izņemot Padziļinātās sadarbības programmas dalībniekus un pasažieru pārvadājumu nozares nodokļu maksātājus, kuriem noteikumos Nr.95 noteiktajām tehniskajām prasībām atbilstošas elektroniskās ierīces un iekārtas jāsāk lietot ne vēlāk kā 2019.gada 1.janvārī. Noteikumos Nr.95 noteiktajām tehniskajām prasībām atbilstoša elektronisko ierīču un iekārtu lietošanas kārtība ir noteikta Ministru kabineta 2014.gada 11.februāra noteikumos Nr.96 "Nodokļu un citu maksājumu reģistrēšanas elektronisko ierīču un iekārtu lietošanas kārtība" (turpmāk – noteikumi Nr.96) (stājās spēkā 2016.gada 1.janvārī).  Noteikumos Nr.96 paredzēts, ka tādu kases aparātu un kases sistēmu reģistrācijai, kuras atbilst noteikumos Nr.133 noteiktajām prasībām un kuru lietošana saskaņā ar noteikumiem Nr.95 ir atļauta līdz 2016.gada 31.decembrim, piemēro Ministru kabineta 2007.gada 2.maija noteikumus Nr.282 "Nodokļu un citu maksājumu reģistrēšanas elektronisko ierīču un iekārtu lietošanas kārtība".  Likuma "Par nodokļiem un nodevām" 28.1panta 4.1daļā noteikts, ka nodokļu maksātāji drīkst lietot elektroniskās ierīces un iekārtas, kuras atbilst nodokļu un citu maksājumu reģistrēšanas elektronisko ierīču un iekārtu tehniskajām prasībām un kurām ir veikta atbilstības pārbaude.  Saskaņā ar noteikumiem Nr.96 elektronisko ierīču un iekārtu atbilstības pārbaudi veic Valsts ieņēmumu dienesta vienotajā datubāzē (reģistrā) reģistrēta atbilstības pārbaudes institūcija. Atbilstības pārbaudes institūcijai līdz 2017.gada 1.jūlijam visiem Valsts ieņēmumu dienesta vienotajā datubāzē (reģistrā) reģistrēto elektronisko ierīču un iekārtu modeļiem, modifikācijām un programmas versijām jāveic atbilstības pārbaudes par minēto ierīču un iekārtu atbilstību noteikumos Nr.95 noteiktajām tehniskajām prasībām.  Tāpat atbilstības pārbaudes pirms to reģistrēšanas Valsts ieņēmumu dienesta vienotajā datubāzē (reģistrā) jāveic arī atbilstoši noteikumos Nr.95 noteiktajām tehniskajām prasībām no jauna izstrādātiem elektronisko ierīču un iekārtu modeļiem, modifikācijām un programmas versijām.  Saņemot atbilstības pārbaudes institūcijas atzinumu par konkrētas elektroniskās ierīces un iekārtas atbilstību tehniskajām prasībām, apkalpojošais dienests iesniedz Valsts ieņēmumu dienestā noteikumos Nr.96 paredzētos dokumentus, lai to reģistrētu Valsts ieņēmumu dienesta vienotajā datubāzē (reģistrā) un iekļautu šā apkalpojošā dienesta apkalpojamo ierīču un iekārtu sarakstā.  2017.gada 13.februārī Valsts ieņēmumu dienestā ir reģistrēta pirmā kases sistēma (*UVS FB.7.0 TPPOS*), par kuru atbilstības pārbaudes institūcija ir izsniegusi apliecinājumu par tās atbilstību noteikumos Nr.95 noteiktajām tehniskajām prasībām, 2017.gada 14.martā Valsts ieņēmumu dienests ir saņēmis atbilstības apliecinājumu par kases aparāta *NOVITUS* modeļa *Sento Lan-e* atbilstību noteikumos Nr.95 noteiktajām tehniskajām prasībām, bet par hibrīda kases aparāta, specializētās ierīces un iekārtas atbilstību šāds atbilstības apliecinājums vēl nav izsniegts. Pēc apkalpojošo dienestu Valsts ieņēmumu dienestam sniegtās informācijas 47 % apkalpojošo dienestu elektroniskās ierīces un iekārtas atbilstības pārbaudei plāno iesniegt 2017.gada 1.ceturksnī, bet 41 % – 2.ceturksnī, savukārt pārējie apkalpojošie dienesti neplāno turpināt apkalpojošo dienestu darbību. Tādējādi ir izveidojusies situācija, ka noteikumos Nr.95 noteiktajām tehniskajām prasībām atbilstošas elektroniskās ierīces un iekārtas nodokļu maksātājiem būs pieejamas pakāpeniski līdz 2017.gada 1.jūlijam, savukārt noteikumos Nr.133 noteiktajām tehniskajām prasībām atbilstošu elektronisko ierīču un iekārtu reģistrāciju Valsts ieņēmumu dienestā no 2017.gada 1.janvāra ierobežo noteikumi Nr.95, tādējādi jāveic grozījumi, lai nodokļu maksātājiem līdz 2017.gada 1.jūlijam netiktu ierobežota iespēja veikt saimniecisko darbību.  **Izmaiņas.** Veikti grozījumi noteikumos Nr. 95 un Nr. 96, lai sasaistītu noteikumos Nr.133 noteiktajām tehniskajām prasībām atbilstošu elektronisko ierīču un iekārtu reģistrācijas un lietošanas termiņu ar noteikumos Nr.96 atbilstības pārbaužu veikšanai noteikto termiņu – 2017.gada 1.jūliju.  Noteikumu projektos ir paredzēts, ka noteikumos Nr.133 noteiktajām prasībām atbilstošas elektroniskās ierīces un iekārtas nodokļu maksātāji var reģistrēt Valsts ieņēmumu dienesta vienotajā datubāzē (reģistrā) līdz 2017.gada 30.jūnijam, saskaņojot šo termiņu ar termiņu, līdz kuram jāveic elektronisko iekārtu un ierīču atbilstības pārbaudes par to atbilstību noteikumos Nr.95 noteiktajām tehniskajām prasībām. Papildus ir noteikts, ka noteikumos Nr.133 noteiktajām tehniskajām prasībām atbilstošu elektronisko ierīču un iekārtu reģistrācijai un lietošanai piemēro noteikumu Nr.282 un noteikumu Nr.133 normas.  **Hibrīda kases aparātu lietošanas uzsākšanas kritēriji**  **Problēmas.** Noteikta veida kases aparātu, hibrīda kases aparātu un kases sistēmu, kas atbilst jaunajām noteikumos Nr.95 noteiktajām tehniskajām prasībām, lietošanas uzsākšana tiek diferencēta atkarībā no nodokļu maksātāja, nodokļu maksātāja konkrētā struktūrvienībā vai pasažieru pārvadājumu transportlīdzeklī (sauszemes, gaisa vai jūras transportā) veikto darījumu kopējās vērtības, kas reģistrēta, izmantojot nodokļu maksātāja vai visus konkrētajā struktūrvienībā vai pasažieru pārvadājumu transportlīdzeklī (sauszemes, gaisa vai jūras transportā) reģistrētos kases aparātus, hibrīda kases aparātus vai kases sistēmas. Nodokļu maksātāji, kuru apgrozījums iepriekšējo 12 mēnešu laikā:  - nepārsniedz 200 000,00 *euro* – lieto kases aparātu (pēc izvēles hibrīda kases aparātu vai kases sistēmu);  - pārsniedz 200 000,00 *euro* – obligāti lieto hibrīda kases aparātu (pēc izvēles kases sistēmu);  - pārsniedz 1 500 000,00 *euro* – obligāti lieto kases sistēmu.  **Izmaiņas.** Palielināti kritēriji obligātai hibrīda kases aparāta lietošanas uzsākšanai. Hibrīda kases aparātu (pēc izvēles kases sistēmu) nodokļu maksātājam jāsāk lietot, ja, izmantojot elektroniskās ierīces un iekārtas, iepriekšējo 12 mēnešu laikā reģistrētā darījumu vērtība pastāvīgajā darbības vietā vai konkrētā struktūrvienībā pārsniedz 350 000 *euro*. Minētais kritērijs mainīts saistībā ar Gada pārskatu un konsolidēto gada pārskatu likumā ietverto vienu no robežvērtībām, lai sabiedrību uzskatītu par mikrosabiedrību – neto apgrozījums 700 000 *euro*, pieņemot, ka vienā struktūrvienībā reģistrēto darījumu vērtība ir puse no minētās robežvērtības. Gadījumā, kad paredzētais slieksnis ir pārsniedzis robežvērtību konkrētā struktūrvienībā, nodokļu maksātājiem ir jāsāk noteikumiem Nr. 95 atbilstošas elektroniskās ierīces vai iekārtas lietošana tajā.  **Administratīvā sloga samazinājums**  1. Par darījumiem saņemto samaksu skaidrā naudā vai ar maksājumu kartēm nodokļu maksātāji reģistrē elektroniskajās iekārtās un ierīcēs. Tiem nodokļu maksātājiem, kuriem, izvērtējot saimnieciskās darbības specifiku un iespējamos riskus, ir salīdzinoši zemi nodokļu nemaksāšanas riski vai to darbības apjoms ir neliels, ir noteikti atbrīvojumi elektroniskās ierīces vai iekārtas lietošanā, un konkrētās nodokļu maksātāju grupas par darījumiem saņemto samaksu apliecina, izsniedzot Valsts ieņēmumu dienestā reģistrētu kvīti (turpmāk – reģistrētā kvīts) vai biļeti. Ir nošķirti gadījumi, kad reģistrētā kvīts ir izsniedzama obligāti, par katru darījumu, un gadījumi, kuros kvīts ir izsniedzama pēc darījuma partnera pieprasījuma. Tāpat kvīts izsniegšanas pienākums ir noteikts atkarībā no pārdodamās produkcijas izcelsmes (pašu iegūta, ražota vai iepirkta) un no pārdošanas vietas statusa (ārpus pastāvīgās darbības vietas (struktūrvienības), ielu tirdzniecības vietās vai tirgos).  Izvērtējot tiesību normu lietderīgumu, kas nosaka reģistrētās kvīts obligātu izsniegšanu neatkarīgi no darījuma partnera pieprasījuma, ir konstatēts, ka šāda prasība rada nodokļu maksātājiem (pārdevējiem vai pakalpojumu sniedzējiem) nepamatotu administratīvo slogu, jo kvīts noformēšanai ir nepieciešami laika un darbaspēka resursi. Tādējādi paredzēts, ka pārdevējiem vai pakalpojumu sniedzējiem, kas par darījumiem saņemtās samaksas apliecināšanai var neizmantot elektroniskās ierīces un iekārtas, samaksu apliecinošs dokuments − reģistrētā kvīts − jāizsniedz tikai pēc pircēja pieprasījuma.  Noteikumu Nr.96 82.1. un 82.2. apakšpunktā ietverti atbrīvojumi ir apvienoti vienā 82.1. apakšpunktā, izsakot tos jaunā redakcijā, paredzot, ka darījumu apliecinošo dokumentu – Valsts ieņēmumu dienestā reģistrēto kvīti visos gadījumos izsniedz pēc darījumu partnera pieprasījuma. 82.2.1., 82.2.2. un 82.2.3. apakšpunktā noteiktie atbrīvojumi ir ietverti 82.1.4. un 82.1.5. apakšpunktā, izsakot tos jaunā redakcijā.  2. Vairumtirdzniecībā skaidras naudas norēķini ir ierobežoti un ir noteikti nosacījumi, kurus izpildot, vairumtirgotājs samaksu par darījumiem var saņemt arī skaidrā naudā. Savukārt bezskaidras naudas darījumos (norēķinoties ar maksājumu karti vai pārskaitot samaksu uz uzņēmuma kontu) ir mazāka iespēja izvairīties no nodokļu nomaksas. Nodokļu nemaksāšanas riskus bezskaidras naudas darījumos mazina no 2017.gada 1.janvāra maksājumu pakalpojumu sniedzējam noteiktais pienākums pēc Valsts ieņēmumu dienesta pieprasījuma saņemšanas sniegt informāciju par darījumiem, kas veikti, izmantojot šā maksājumu pakalpojumu sniedzēja pakalpojumus. Lai vairumtirdzniecības nozares uzņēmumos veicinātu bezskaidras naudas norēķinu palielināšanos, vienlaikus mazinot administratīvo slogu, ir paredzēts tos atbrīvot no elektronisko ierīču vai iekārtu lietošanas, saņemot samaksu ar maksājumu kartēm, gadījumā, ja vairumtirgotājs veic tikai bezskaidras naudas darījumus.  3. Latvijas Nacionālajā bibliotēkā, lai atvieglotu un paātrinātu lasītāju apkalpošanu, ir izveidots tehniskais risinājums, kura funkcionalitāte paredz, ka lasītājs var patstāvīgi, izmantojot specializēto ierīci, papildināt elektronisku lasītāja karti, lai norēķinātos par bibliotēkas darbības specifikai raksturīgiem maksas pakalpojumiem (kopēšana, drukāšana, iesiešana). Tādējādi noteikumi Nr. 96 ir papildināti ar jaunu atbrīvojumu elektronisko ierīču vai iekārtu lietošanā, un Latvijas Nacionālā bibliotēka, saņemot priekšapmaksu par atbilstoši specifikai sniedzamajiem pakalpojumiem, var darījumu reģistrēšanai (lasītāja kartes papildināšanai vai izsniegšanai) ierīces vai iekārtas neizmantot.  **Atbilstības pārbaudes institūcijas reģistrācijas nosacījumi**  1. Atbilstības pārbaudes institūcijai ir pienākums pārbaudīt elektronisko ierīču un iekārtu modeļa, modifikācijas vai programmas versijas atbilstību noteikumos Nr.95 noteiktajām tehniskajām prasībām un izsniegt attiecīgu atbilstības apliecinājumu.  Valsts ieņēmumu dienests reģistrē personu kā atbilstības pārbaudes institūciju pēc tās izvērtēšanas atbilstoši noteikumos Nr.96 noteiktajiem kritērijiem. Lai veicinātu godīgu konkurenci un nepieļautu, ka elektronisko ierīču un iekārtu atbilstības pārbaudes veiktu tās pašas personas, kas tās pēc tam izplatītu to lietotājiem un apkalpotu, nepieciešams nošķirt elektronisko ierīču un iekārtu atbilstības pārbaudes funkciju no to apkalpošanas funkcijas, ko veic apkalpojošie dienesti. Tādējādi ir paredzēts kritērijs, ka persona, kura ir reģistrēta kā apkalpojošais dienests, nevar būt reģistrēta kā atbilstības pārbaudes institūcija, kā arī noteikts aizliegums amatpersonām un darbiniekiem, kas veic elektronisko ierīču un iekārtu apkalpošanu, būt amatpersonai vai būt nodarbinātam elektronisko ierīču un iekārtu atbilstības pārbaudes institūcijā.  Papildus ir noteikts, ka Valsts ieņēmumu dienests nereģistrē personu atbilstības pārbaudes statusā, ja tai ir Valsts ieņēmumu dienesta administrēto nodokļu (nodevu) parādi, kas kopsummā pārsniedz 150 *euro.* Parāda esamība tiks pārbaudīta Valsts ieņēmumu dienesta publiskojamo nodokļu parādnieku datu bāzē. Vienlaikus Valsts ieņēmumu dienests vērtē, vai iesniedzējs ir iesniedzis pietiekamus pierādījumus un informāciju, kas liecina, ka iesniedzējam ir atbilstoša kompetence un spēja nodrošināt atbilstības pārbaudes kvalitatīvu veikšanu visiem elektronisko ierīču un iekārtu modeļiem, modifikācijām un tā programmatūras versijām pilnā apjomā.  Precizēts, kādi pierādījumi iesniedzami pretendenta kompetences un spējas nodrošināt atbilstības pārbaudes kvalitatīvu veikšanu visiem elektronisko ierīču un iekārtu modeļiem, modifikācijām un tā programmatūras versijām pilnā apjomā pierādīšanai, nosakot, ka persona, iesniedzot dokumentus reģistrācijai Valsts ieņēmumu dienesta vienotajā datubāzē (reģistrā), iesniedz aprakstu vai metodoloģiju par elektronisko ierīču un iekārtu modeļu vai modifikāciju, kā arī programmas versijas pārbaudes nodrošināšanas procesu un pārbaudē piemērojamiem standartiem un metodēm.  Aprakstā (metodoloģijā) visaptveroši apraksta elektronisko ierīču un iekārtu atbilstības pārbaudes procesu, piemēram, kā tiks pārbaudīta kopējo reģistrēto darījumu vērtības uzskaite, kā tiks pārbaudīts, vai darījumi pirms kases čeku izdrukāšanas tiks saglabāti fiskālās atmiņas modulī un energoneatkarīgajā atmiņā, un citu elektronisko ierīču un iekārtu obligāti nodrošināmo tehnisko prasību un funkciju izpilde.  Atkarībā no elektroniskās ierīces vai iekārtas veida piemērojamie standarti ir *LVS ISO/IEC* 27001:2014 “Informācijas tehnoloģija. Drošības paņēmieni. Informācijas drošības pārvaldības sistēmas. Prasības”, *LVS ISO/IEC* 27002:2013 “Informācijas tehnoloģija. Drošības metodika. Prakses kodekss informācijas drošības pārvaldībai”, *ISO/IEC* 15408:2009 “Informācijas tehnoloģija. Drošības metodika. IT drošības izvērtēšanas kritēriji”, *OWASP (Open Web Application Security Project*) testēšanas vadlīnijas (*OWASP Testing Guide*) versija 4, *OWASP* vadlīniju (*A Guide to Building Secure Web Applications and Web Services*) versija 2.0.1, *OWASP* koda pārskatīšanas vadlīnijas (*OWASP Code Review Guide*), atvērtā koda drošības testēšanas metodikas rokasgrāmata *OSSTMM* *(Open Source Security Testing Methodology Manual*) un citi standarti.  2. Precizēts, ka atbilstības pārbaudes veikšanai apkalpojošais dienests iesniedz pašu elektronisko ierīci vai iekārtu, bet, ja ierīci vai iekārtu objektīvu iemeslu dēļ nav iespējams pārvietot (piemēram, degvielas uzskaites stacijas pašapkalpošanās kases sistēma, kas sastāv no vairākām vienībām), nodrošina piekļuvi tās fiziskās atrašanās vietā, jo nepārbaudot pašu elektronisko ierīci un iekārtu, nav iespējams konstatēt tās atbilstību noteiktajām prasībām. Pēc Valsts ieņēmumu dienesta rīcībā esošās informācijas jau šobrīd reģistrētās atbilstības pārbaudes institūcijas, pieņemot elektronisko ierīci un iekārtu atbilstības veikšanai, pieprasa apkalpojošo dienestu iesniegt arī pašu elektronisko ierīci vai iekārtu.  3. Ar elektronisko ierīču un iekārtu reģistrētās programmatūras, kā arī fiskālās atmiņas moduļa pirmkodu (cilvēkam lasāmas datoru instrukcijas, ko raksta programmētājs) un izpildkodu (izpildāma datne datoram saprotamā valodā) papildināts atbilstības pārbaudes veikšanai iesniedzamās tehniskās dokumentācijas saraksts. |
| 3. | Projekta izstrādē iesaistītās institūcijas | Valsts ieņēmumu dienests |
| 4. | Cita informācija | Nav |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību un  administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums ietekmēs:   1. nodokļu maksātājus, kas veic saimniecisko darbību un par darījumiem saņemto samaksu reģistrē elektroniskajās ierīcēs un iekārtās; 2. Valsts ieņēmumu dienesta vienotajā datubāzē (reģistrā) reģistrētos elektronisko ierīču un iekārtu apkalpojošos dienestus; 3. nodokļu maksātājus, kas plāno reģistrēties Valsts ieņēmumu dienesta vienotajā datubāzē (reģistrā) kā atbilstības pārbaudes institūcija. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts samazina administratīvo slogu:  1) nodokļu maksātājiem, kuri veiktos darījumus reģistrē elektroniskajās ierīcēs un iekārtās, jo ir paredzēts saskaņot iepriekšējām tehniskajām prasībām atbilstošu elektronisko ierīču un iekārtu reģistrācijas termiņu ar termiņu, līdz kuram jāveic minēto ierīču un iekārtu atbilstības pārbaudes;  2) personām, kuras vairumtirdzniecībā veic tikai bezskaidras naudas norēķinus, saņemot samaksu par darījumiem ar maksājumu kartēm, jo šie nodokļu maksātāji varēs darījumu reģistrēšanai elektroniskās ierīces un iekārtas nelietot;  3) noteiktajām nodokļu maksātāju grupām, kas izmanto paredzētos atbrīvojumus elektronisko ierīču un iekārtu lietošanā un saņemto samaksu apliecina, izsniedzot reģistrēto kvīti;  4) Latvijas Nacionālai bibliotēkai, saņemot priekšapmaksu (izmantojot elektronisku lasītāja karti) par bibliotēkas darbības specifikai raksturīgiem maksas pakalpojumiem. |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

|  |  |  |
| --- | --- | --- |
|  |  |  |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | Ministru kabineta noteikumu projekti "Grozījumi Ministru kabineta 2014.gada 11.februāra noteikumos Nr.96 "Nodokļu un citu maksājumu reģistrēšanas elektronisko ierīču un iekārtu lietošanas kārtība"" un "Grozījumi Ministru kabineta 2014.gada 11.februāra noteikumos Nr.95 "Noteikumi par nodokļu un citu maksājumu reģistrēšanas elektronisko ierīču un iekārtu tehniskajām prasībām"" ir saistītie tiesību aktu projekti, kuriem ir pievienota apvienotā anotācija |
| 2. | Atbildīgā institūcija | Finanšu ministrija |
| 3. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projektiem ir pieejama sabiedrībai Finanšu ministrijas tīmekļa vietnē no 2017.gada 22.marta. |
| 2. | Sabiedrības līdzdalība projekta izstrādē | Valsts ieņēmumu dienesta pārstāvji pirms noteikumu projektu sagatavošanas organizēja sanāksmes, tikšanās un pārrunas, kurās piedalījās Latvijas Tirdzniecības un rūpniecības kameras, Latvijas Pārtikas tirgotāju asociācijas, Latvijas Nacionālās bibliotēkas pārstāvji, kuri iniciēja un atbalstīja noteikumu projektu tālāku virzību, kā arī ir ņemts vērā Lauksaimnieku organizāciju sadarbības padomes izteiktais priekšlikums |
| 3. | Sabiedrības līdzdalības rezultāti | Nevalstiskās un valsts organizācijas noteikumu projektus atbalsta |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts ieņēmumu dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts ieņēmumu dienesta funkcijas netiks mainītas.  Nav nepieciešams veidot jaunas institūcijas.  Nav nepieciešama esošo institūciju likvidācija vai reorganizācija. |
| 3. | Cita informācija | Nav |

Anotācijas III un V sadaļa – projekts šo jomu neskar.

Finanšu ministre D. Reizniece-Ozola

Naihina 67121632

[Sabina.Naihina@vid.gov.lv](mailto:Sabina.Naihina@vid.gov.lv)

Kalniņa 67121634

[Agate.Kalnina@vid.gov.lv](mailto:Agate.Kalnina@vid.gov.lv)